Mustankorkea

Mustankorkea Oy on Jyväskylän kaupungin sekä Laukaan, Muuramen ja Toivakan kuntien omistama kunnallinen jätehuoltoyhtiö Keski-Suomessa. Yhtiön tehtävänä on vastata jätehuollon käytännön toteuttamisesta eli jätteiden keräyksestä, kuljetuksesta, vastaanotosta, käsittelystä ja hyödyntämisestä sekä jäteneuvonnasta. Mustankorkean vastuulla ovat Jyvässeudun jätehuollon palvelutehtävät, kun taas jätehuollon viranomaistehtävät kuuluvat Jyväskylän seudun jätelautakunnalle ja valvontatehtävät ympäristönsuojeluviranomaisille sekä Keski-Suomen ELY-keskukselle.

Vuonna 2024 Mustankorkea Oy:n liikevaihto oli noin 19,5 miljoonaa euroa.

Historia
Mustankorkea Oy on perustettu vuonna 1997. Vuonna 1998 Mustankorkea avasi kompostointilaitoksen, joka valmistaa biojätteistä ja lietteistä multaa. Kompostointilaitos kuitenkin paloi pahasti vuonna 2016 ja kärsi vakavista vahingoista. Vuonna 2017 avattiin uusi biokaasulaitos sekä uudelleen rakennettu kompostointilaitos. Mustankorkean biokaasulaitos tuottaa biokaasua liikennepolttoaineeksi. 

Mustankorkean toimitusjohtajana on vuodesta 2011 lähtien toiminut Esko Martikainen, joka siirtyi Mustankorkean toimitusjohtajaksi Sammakkokangas Oy:stä. Aiemmin Mustankorkean toimitusjohtajana toimi Veikko Tissari.

Lakiuudistuksen vuoksi Mustankorkea päätti perustaa vuonna 2020 tytäryhtiön MKO Ympäristöpalvelut Oy:n, jonka tehtävä on vastata yritysten jätteistä. Mustankorkea myi tytäryhtiön toukokuussa 2025 espoolaiselle Verdis Oy:lle. 

Mustankorkea avasi Laukaan pienjäteaseman vuonna 2021 kotitalouksille Laukaan Kataanmäellä samalle tontille Väentuvan kanssa. Neuvottelut asiasta aloitettiin Laukaan kunnan kanssa jo vuonna 2018.
pienoiskuva|Jäteauto on käynyt kippaamassa biojätteet biokaasulaitokseen.

Organisaatio
Mustankorkean omistajia ovat Jyväskylän kaupunki (80 %), Laukaan kunta (12,8 %), Muuramen kunta (5,8 %) ja Toivakan kunta (1,4 %).

Vuonna 2024 Mustankorkea Oy:ssä oli 36 vakituista työntekijää ja yhtiön toimitusjohtajana toimi Esko Martikainen.

Yhtiön hallituksen puheenjohtaja aloitti vuonna 2021 Henna-Riikka Markkio (Jyväskylän kaupunki). Varapuheenjohtajana toimii Markku Lamberg (Jyväskylän kaupunki). Muita hallituksen jäseniä ovat Mikko Akselin (Jyväskylän kaupunki), Tarmo Pekonen (Laukaan kunta), Jukka Kaistinen (Muuramen kunta) ja Heidi Hakkarainen (Toivakan kunta). Controllerina toimii Vesa Voutilainen. Hallituksen jäsenet ovat omistajakuntiensa nimeämiä edustajia, joiden toimikausi on nelivuotinen.

Palvelut ja tuotteet
Mustankorkea Oy on vastaa yli 178 000 asukkaan päivittäisistä jätehuoltopalveluista Jyväskylässä, Laukaassa, Muuramessa ja Toivakassa. Mustankorkea huolehtii jätteiden keräyksestä, kuljetuksesta, vastaanotosta, käsittelystä ja hyödyntämisestä sekä jäteneuvonnasta. Mustankorkea tavoitti kierrätysvalmennuksellaan vuonna 2022 noin 1 800 esikoululaista.

Mustankorkea vastaanottaa jätteitä jätekeskuksella ja Laukaan pienjäteasemalla sekä hyötykeräyspisteillä. Laukaan pienjäteasema aloitti toimintansa vuonna 2021. Mustankorkean lajittelupiha uudistui keväällä 2023, jolloin käyttöönotettiin uusi ajoreitti suoraan lajittelupihalle. Uudistusten tavoitteena oli nopeuttaa asiointia.

Mustankorkea jalostaa paikallisista biojätteistä liikennepolttoainetta eli biokaasua, sekä multatuotteita yksityis- ja ammattilaiskäyttöön. Vuonna 2024 Mustankorkea myi multaa 51 000 tonnia. Biokaasuasemia on kaksi, Mustankorkean jätekeskuksen yhteydessä sekä Jyväskylän Seppälässä. Asemat palvelevat henkilöautoja sekä raskasta kalustoa. Vuonna 2024 biokaasua myytiin 807 tonnia.

 Lähteet 

 Aiheesta muualla 
 Yrityksen kotisivut

Luokka:Suomalaiset jätehuoltoyhtiöt
Luokka:Suomalaiset julkisomisteiset yhtiöt